Rusiyeli adliyeciler halqara mahkemelerge Qırımnen bağlı sanktsiyalarğa qarşı itiraz etmek niyetinde
06 noyabr 2017, 10:58
Rusiyeli adliyecilerden tizilgen mahsus iş eyyeti halqara mahkemelerge Qırımğa nisbeten kirsetilgen sanktsiyalarğa qarşı itiraz etmeknen oğraşmnaq niyetinde. Bu aqta noyabrniñ 6-nda «Qırım dostlarıñ forumında» ekspert-adliyeciler eyyetiniñ başlığı Aleksandr Molohov ikâye etip berdi.
«Bizler Lüxemburgtaki adalet mehkemesi ve Avropra insan aqları mahkemesinde Qırımnen bağlı sanktsiyalarğa itiraz etüv boyunca uquqiy iş başlataraq, itiraz etmek niyetindemiz», – dep bilidire Molohovnıñ sözlerini TASS informagentligi.
Eyyet başlığınıñ sözlerine köre, daa bir yıl evelsi sanktsiyalar rejimi lâğu etilecegi ya da yımşatılacağınen bağlı fikirler beyan etilgen edi.
«Yazıq ki, iç bir şey olmadı. Rusiye ve Qırımğa nisbeten sanktsiyalar devam ete, atta sanktsiyalar rejimi daa ziyade quvetleşti», – dep ilâve etti Molohov.
ABD, «Yediler gruppası» devletleri, diger bir qaç devletnen bir arada AB de, Rusiyeniñ ilk evelâ Qırım, soñradan Donbassnıñ bir qısmı olaraq Ukrainağa tecavuz etken vaqtından başlap, birleşerek bir qaç adımdan ibaret olğan, hususan, Rusiye, işğal altındaki Qırım, donbasslı ve qırımlı separatistler ve Ukraina akimiyetiniñ sabıq temsilcilerine nisbeten paket şeklinde sanktsiyalar kirsetken edi. Bazı sanktsiyalar Rusiye iqtisadiyatınıñ belli bir dallarını bütünley qaplap almaqta.